Heger, Eduard, predseda vlády SR (2021-04-30):
Vážený pán predseda Národnej rady Slovenskej republiky, vážené panie poslankyne, vážení páni poslanci, ctené plénum, v prvom rade sa chcem poďakovať všetkým poslancom, ktorí svojím podpisom umožnili vznik tejto vlády a tým jej prejavili prvú dôveru. Dnes tu stojíme spolu s podpredsedami a podpredsedníčkou vlády, spolu s ministerkami a ministrami, aby sme vám podľa článku 113 Ústavy Slovenskej republiky predložili a predstavili naše programové vyhlásenie vlády so žiadosťou o vyslovenie dôvery. Zároveň sa chcem poďakovať Igorovi Matovičovi, ktorý svojím neúnavným bojom proti mafii, korupcii a ľuďom, ktorí zneužívali svoje právomoci a štát využívali na svoje obohacovanie, získal dôveru občanov a bol schopný poraziť Roberta Fica v parlamentných voľbách v roku 2020 a dať tak koniec vládam, ktoré uviedli Slovensko do tvrdého spánku, stagnácie a tichého tunelovania verejných zdrojov. V tomto programom vyhlásení vlády sa teda premieta túžba občanov Slovenskej republiky po zásadných zmenách v správe vecí verejných. Túto vôľu prejavili voliči v minuloročných parlamentných voľbách. Strany vládnej koalície dostali od voličov mimoriadne silný mandát na návrat Slovenska k spravodlivému štátu, v ktorom zákony platia pre všetkých rovnako a nikto nestojí nad zákonom. Parlamentné voľby v roku 2020 sa totiž uskutočnili v tieni nájomných vrážd novinára Jána Kuciaka a jeho snúbenice Martiny Kušnírovej, čím vyvrcholilo dlhé obdobie privilégií, oligarchie, korumpovania sudcov, prokurátorov i policajtov. Rozsah tohto problému je stále predmetom vyšetrovania orgánov činných v trestnom konaní, ktorým nová vláda rozviazala hneď po voľbách ruky. Koaličné strany prebrali krajinu v situácii, keď svet ochromovala pandémia nevídaných rozmerov a zápasíme s ňou dodnes. Vírus COVID-19 vyvolal masívnu mobilizáciu ľudských i materiálnych zdrojov. Vláda Igora Matoviča zareagovala expresne a adresne. Počas prvého roka pandémie sa nám podarilo cielenými opatreniami tlmiť rast nezamestnanosti i pokles kúpnej sily občanov. Vzhľadom na to, že predchádzajúce vlády nevytvorili počas hospodársky úrodných rokov rezervu na horšie časy, pokles rozpočtových príjmov a hlavne nárast výdavkov na protipandemické opatrenia sa prirodzene premietol do rastu verejného dlhu, ktorý predstavuje pre verejné financie značné riziko a v blízkej budúcnosti je nutné toto riziko znížiť. Napriek tomu, že máme za sebou ťažký rok boja s pandémiou, vládna koalícia plní aj to, čo vo voľbách sľúbila voličom. Už len nástup našej vlády rozviazal ruky polícii a stíhaní sú ľudia, ktorí boli dovtedy nedotknuteľní. Za uplynulý rok sme zrealizovali: - významnú časť reformy justície, - prijali sme novú bezpečnostnú stratégiu, - priznali sme viac ako 100-tisíc ženám obdobie výchovy detí do dôchodku, - zaviedli sme tehotenský príspevok 200 eur od 4. mesiaca tehotenstva, - zrušili sme doplatky za lieky pre ťažko zdravotne postihnutých a deti do 6 rokov veku, - prijali sme balík viac ako sto opatrení na zníženie byrokracie pre podnikateľov. Z eurofondov na boj proti pandémii ochorenia COVID-19 sme uvoľnili finančné prostriedky vo výške 1,1 miliardy eur, ktoré smerovali na podporu udržiavania pracovných miest, na podporu malých a stredných podnikov, financovanie systému zdravotnej starostlivosti a integrovaného záchranného systému. Zároveň sme zaviedli rad opatrení, ktorých cieľom je zjednodušiť a urýchliť čerpanie eurofondov redukciou administratívnej záťaže a komplikovanosti nastavených implementačných procesov, a to prostredníctvom viacerých legislatívnych zmien, za čo vám ďakujem, poslancom, ktorí sa zúčastnili a hlasovali za tieto zmeny, zjednodušením riadiacej dokumentácie či už systému riadenia EŠIF a rôznych jednotlivých príručiek, napríklad aj v oblasti verejného obstarávania, ktoré vieme, že je naozaj častokrát kameňom úrazu. Tieto zjednodušenia prispeli k efektívnejšiemu čerpaniu, ktoré sa nám podarilo zvýšiť 
o 1,98 miliardy eur a v spojení s dôsledným krízovým manažmentom sme zabránili prepadu finančných prostriedkov z eurofondov pri šiestich najväčších operačných programoch. To znamená, že v roku 2020 tak Slovenská republika neprišla či už z ESF, Kohézneho fondu alebo ERDF ani o jedno euro, čo je neporovnateľný rozdiel opäť oproti minulým rokom, kedy sme nenávratne prišli o viac než 150 miliónov eur, a to iba za programové obdobie od roku 2014 do roku 2020. Aj preto môžeme povedať, že pomoc, ktorú sme poskytli, bola bezprecedentná aj z hľadiska rýchlosti, aj z hľadiska objemu. A keby bolo hospodárenie vlád Roberta Fica a Petra Pellegriniho počas historicky najúrodnejších rokov zodpovedné a plnili by prinajmenšom ich vlastné ciele, mohli sme mať k dispozícii 
o 9 miliárd eur viac. To by umožnilo ešte výraznejšie pomôcť, spomínam si len na slová, ktoré sme v tomto parlamente ešte v čase opozícii pripomínali vtedajším vládam, že je kľúčové a nevyhnutné, aby v dobrých časoch si každá zodpovedná vláda odkladala na časy zlé. Toto však nebol náš prípad. Naplnenie ďalších cieľov, ktoré si vládna koalícia vytýčila po minuloročných voľbách, je ambíciou tohto programového vyhlásenia našej vlády. Jeho základnými piliermi sú v prvom rade boj proti korupcii, pretože povedzme si, nulová tolerancia ku korupčnému správaniu je základným predpokladom fungujúcej demokratickej krajiny. Ďalší dôležitý pilier je zodpovedné hospodárenie štátu, preto je prioritou vlády návrat k zdravým verejným financiám, či už efektívnym bojom proti daňovým únikom, v čom budeme pokračovať a čo sa už začalo od roku 2020, a taktiež praniu špinavých peňazí, transparentnosťou pri nakladaní s verejnými zdrojmi a samozrejme príprava rozpočtov na základe filozofie „hodnoty za peniaze“. Ale zodpovedné hospodárenie sa netýka iba nakladania s verejnými financiami. Musíme a chceme byť zodpovednými správcami celej našej krajiny, nášho prírodného bohatstva, ktoré je zárukou kvalitného života nielen nás, ale aj našich detí a ďalších generácií. Ďalším pilierom nášho programového vyhlásenia vlády je podpora rodiny. Naša vláda podporuje a bude podporovať rodinu, pretože fungujúca rodina, ktorá poskytuje istoty svojim všetkým členom, je zárukou budúcnosti Slovenska. Chceme viac istôt pre rodičov pri výchove detí, zabezpečenie dôstojnej staroby pre seniorov, väčšiu ochranu pred chudobou ohrozených skupín obyvateľstva. Štvrtým kľúčovým pilierom nášho programového vyhlásenia vlády je obnova Slovenska. Budeme vládou obnovy a prosperity Slovenska. Máme historickú šancu zo Slovenska spraviť zelenšiu, digitálnejšiu, zdravšiu a vzdelanejšiu krajinu. Zameriame sa na obnovu Slovenska po kríze a znovu naštartovanie ekonomiky. Na zmiernenie negatívnych dôsledkov koronakrízy využijeme aj finančné prostriedky z iniciatívy REACT-EU ako dodatočnej finančnej podpory pre krízou postihnuté odvetia, podpora aktivít na udržanie a vytvorenie pracovných miest, zvyšovanie odolnosti zdravotníckeho systému, podpora dištančného vzdelávania, ako aj pokračovanie poskytovania sociálnych služieb občanom a posilnenie významných investícií v oblastiach, ktoré sa už realizujú v rámci politiky súdržnosti Európskej únie. Počas uplynulého roka sa nám podarilo pripraviť návrh Partnerskej dohody, ktorý určuje prioritné oblasti podpory v rámci piatich cieľov politiky súdržnosti na roky 2021 až 2027. Taktiež sa skončili práce na Pláne obnovy a odolnosti Slovenskej republiky, ktorý je našou cestovnou mapou k lepšiemu Slovensku. Pred nami je teraz najťažšia úloha – pretaviť navrhované reformy a investície do reality, osobitne to platí pre školstvo a zdravotníctvo. Slovensko sme však zdedili v stave, kde v tejto oblasti výrazne zaostávalo. Preto zmeniť tento stav bude jedna z najnáročnejších úloh. Po mimoriadne náročnom roku sme sa ocitli na politickej križovatke a opäť sa vyberáme cestou zodpovednosti a plnenia záväzkov voči občanom, ktorú nám dali vo voľbách v roku 2020. Volebný lístok totiž je mimoriadne cenný dokument, je v ňom zhmotnená túžba občanov po lepšom živote a preto sme povinní urobiť všetko, čo je a bude v našich silách, aby sme ju naplnili. Vláda Slovenskej republiky bude pokračovať vo vytváraní podmienok na očistu spoločnosti od korupcie, kriminálnych sietí, ktoré cudzopasia na verejnom majetku a podkopávajú dôveru občanov v spravodlivosť. Budeme pokračovať v zlepšovaní podnikateľského prostredia, v ktorom sa darí inováciám. Posilníme konkurencieschopnosť priemyslu a hlavne smerom k ekologicky čistým výrobám. Efektívnym využívaním fondov Európskej únie znížime regionálne rozdiely a zvýšime ochranu životného prostredia. Dôraz budeme klásť na investície do pracovných miest s vyššou ekonomickou a spoločenskou hodnotou a podporu inovácií, vedy, výskumu a využívanie digitálnych technológií. Vláda Slovenskej republiky bude podporovať predovšetkým investície do ľudského kapitálu a zavádzanie motivačných mechanizmov pre súkromný sektor na investície do vedy a výskumu, ako aj podporu partnerstiev súkromných firiem, akademického a vedecko-výskumného prostredia a verejných inštitúcií. V riadení verejných výdavkov budeme dôsledne presadzovať princíp hodnoty za peniaze, aby sme z vybraných daní a odvodov dosiahli maximálny úžitok pre občanov. Zvýšime kvalitu vzdelávania i poskytovania zdravotnej starostlivosti. Podporu poľnohospodárstva nastavíme tak, aby sme čo najviac podporovali produkciu s vyššou pridanou hodnotou a zvýšili tak podiel domácich potravín na trhu. Sme odhodlaní uskutočňovať účinné kroky pri odstraňovaní chudoby a segregácie sociálne vylúčených spoločenstiev. Vláda vysoko hodnotí svoje členstvo v Európskej únii a plne si je vedomá záväzkov v rámci Severoatlantickej aliancie, ktorá je bezpečnostnou zárukou pre našich občanov, že môžu žiť v mieri. Európska únia je náš životný priestor a naše členstvo už mnohokrát preukázalo, aké veľké benefity to pre občanov Slovenskej republiky prinieslo. Verím, že aj v tomto pléne niet o tom pochýb. Revitalizované programové vyhlásenie vlády má teda ambiciózne, ale hlavne reálne ciele na zvýšenie kvality života každého občana Slovenskej republiky. Vláda Slovenskej republiky si uvedomuje, že prípadné zlyhanie by malo na našu krajinu významný devastačný dopad a nedôvera ľudí v politický systém by posilňovala extrémy. Stále platí náš sľub, ktorý sme dali občanom vo voľbách, urobiť zo Slovenska krajinu, kde budeme radi žiť. Ctené plénum, tak ako som začal v úvode, tak by som chcel aj ukončiť tento prejav. Stojíme tu pred vami ako vláda, ktorú zostavila koalícia s ústavným mandátom od ľudí. Slovensko po pandémii stojí pred veľkou príležitosťou výrazne sa posunúť medzi vyspelé európske štáty a výrazne zvýšiť kvalitu života svojim občanom. Máme k tomu všetko, čo potrebujeme. Silný mandát, silnú vládu, silný parlament, historicky najväčšie množstvo európskych peňazí a v neposlednom rade silné odhodlanie to zvládnuť. Verím, že túto príležitosť spolu s vami, obzvlášť teda koaliční poslanci, využijeme pre dobro našich občanov. Ďakujem pekne. (Potlesk.)